SPRÁVA

     Uznesením vlády SR č. 274 zo dňa 20. marca 2002 bol schválený Návrh na doplnenie zoznamu zdravotníckych zariadení zahrnutých do 2. etapy privatizácie. V spomínanom zozname boli schválené na privatizáciu aj Liečebňa pre dlhodobo chorých (chirurgický pavilón) a lekáreň ako časti NsP F. D. Roosevelta Banská Bystrica.
    Zoznam bol spracovaný na základe návrhov riaditeľov jednotlivých zdravotníckych zariadení.
    V súlade so znením zákona č. 92/91 Zb. o podmienkach prevodu majetku štátu na iné osoby v znení neskorších predpisov a usmernenia ministra zdravotníctva SR č. M/152/2002 zo dňa 25. marca 2002, mali riaditelia zdravotníckych zariadení vypracovať základný privatizačný projekt a v termíne do 29. apríla 2002 predložiť v 5-tich vyhotoveniach Ministerstvu zdravotníctva SR.
     Vzhľadom na zmenenú ekonomickú situáciu a koncepciu zabezpečenia zdravotnej starostlivosti v príslušnom regióne riaditeľ spomínaného zdravotníckeho zariadenia doposiaľ nepredložili základný privatizačný projekt týchto častí NsP F. D. Roosevelta Banská Bystrica.      
     Po zhodnotení situácie riaditeľ NsP Banská Bystrica požiadal MZ SR o vyradenie spomínaných zdravotníckych zariadení zo Zoznamu zdravotníckych zariadení určených na privatizáciu s tým, že budú transformované podľa zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon).
     Vychádzajúc z uvedených skutočností MZ SR navrhuje požiadavke riaditeľa NsP F. D. Roosevelta Banská Bystrica vyhovieť.